text: El president del EUA Donald Trump Brendan Smialowski / AFP
  WashingtonPer justificar el seu vot en contra durant el primer impeachment a Donald Trump –a principis del 2020–, la senadora Susan Collins va dir: "Crec que el president ha après d'aquest cas". Un judici polític és "una gran lliçó", va argumentar. Collins pensava que, amb la lliçó apresa, el president canviaria d'actitud. L'alarma pel seu evident abús de poder per haver fet xantatge al president ucraïnès perquè l'ajudés a perjudicar la reputació de Joe Biden no semblava motiu suficient per no donar-li una nova oportunitat.
  Sense fer ni un sol esment als cinc morts durant el setge, inclòs un policia del Capitoli, el president, de camí a Texas a visitar un tram del mur amb Mèxic, s'ha dirigit a la premsa per dir "no vull violència" i, tot seguit, advertir que l'impeachment "és un gran perill per al nostre país i està causant una indignació tremenda". Més que pel Congrés, Donald Trump semblava preocupat pel tancament dels seus comptes a les xarxes socials. De les tecnològiques ha dit que "estan fent coses horribles al nostre país" i els ha advertit d'haver comès un "error catastròfic". I és que des de divendres passat Trump es troba sense la seva principal eina de comunicació i agitació: Twitter i els seus més de 88 milions de seguidors.
  Si el vicepresident Mike Pence no ho evita invocant la 25a esmena de la Constitució -Trump ha dit aquest dimarts que l'esmena suposa "un risc zero" per a ell-, la Cambra de Representants podria votar aquest dimecres l'article de l'impeachment presentat dilluns. Acusen Trump d'"incitació a la insurrecció". Els demòcrates diuen que tenen prou vots i és probable que aquesta vegada alguns republicans els donin suport. El següent pas quedaria en mans del Senat, encara que no està clar si el judici polític se celebrarà de manera immediata o d'aquí uns mesos. El líder demòcrata a la cambra alta, Chuck Schumer, valorava sol·licitar una sessió d'urgència per poder emprendre immediatament el debat i la votació, però necessita que el líder republicà, Mitch McConnell, hi estigui disposat. McConnell no s'ha pronunciat fins ara: ni sobre el possible judici polític, ni sobre la seva posició personal.
  Per la seva banda, els veïns de la capital estan promovent a través de les xarxes socials una campanya per negar allotjament als que vinguin de fora. Amb el hashtag #DontRentDC, es prega als propietaris de pisos de lloguer que no els posin a disposició dels turistes durant els propers dies. L'objectiu és evitar que els que van protagonitzar l'assalt al Congrés -o d'altres que pretenguin imitar-los- trobin allotjament.